Pääministeri Juha Sipilä (kesk) myöntää Helsingin Sanomien haastattelussa, että keskustan ja kokoomuksen johtama hallitus pohti jo etukäteen loikkareiden ottamista hallitukseen, jos Jussi Halla-ahon johtama perussuomalaiset hajoaisi.

Aiemmin Sipilä ei ole myöntänyt loikkareista pohtimista tiedotusvälineille. COMPIC/PEKKA SIPOLA

- Meidän ajatus oli se, että jos (perussuomalaisten uuden puheenjohtajan Jussi) Halla-ahon kanssa keskustelu johtaa siihen, että hallitusyhteistyö perussuomalaisten kanssa päättyy, ja jos edustajia muutamakaan siirtyy hallituspuolueisiin, hallituspohja voisi olla mahdollinen kristillisdemokraattien ja Rkp:n kanssa, Sipilä myöntää HS:lle.

Aiemmin Sipilä ei ole myöntänyt loikkareista pohtimista tiedotusvälineille.

Sipilän mukaan perussuomalaisten halkeamiseen kahdeksi eri puolueeksi hän ei ollut varautunut ja nimenomaan tätä koskevaan kysymykseen hän myös eduskunnassa vastasi kielteisesti.

Sipilän käsityksen mukaan eduskuntaryhmän halkeamista eivät olleet ajatelleet edes entiset perussuomalaiset itse ennen kuin aikaisintaan sunnuntaina 11. kesäkuuta.

- Meillä oli arvio, että jos Halla-aho voittaa, siitä ryhmästä lähtee muihin eduskuntaryhmiin kansanedustajia. Mutta se, että syntyisi kaksi puoluetta, niin luulen, että perussuomalaisten aktiivitoimijat alkoivat miettiä sellaista vasta puoluekokouksen jälkeen sunnuntaina tai maanantain puolella.

Iltalehti uutisoi jo aiemmin lauantaina, että pääministeri Juha Sipilän tiedossa oli jo maanantaipäivällä 12. kesäkuuta, että perussuomalaisista irtoavalla ryhmällä on kasassa parisenkymmentä kansanedustajaa.

Sipilä kapusi siitä huolimatta tiistaina 13. kesäkuuta Helsingissä Scanwingsin Cessna 525A CitationJet CJ2+ -liikesuihkukoneeseen ja lensi kohti Naantalia jättämään hallituksensa eronpyyntöä presidentille.

”Ennenkuulumatonta”

Perussuomalaisten hajoaminen on noussut uudelleen otsikoihin erityisesti Lännen Median politiikan toimittaja Lauri Nurmen perussuomalaisten hajoamisesta julkaiseman Perussuomalaisten hajoamisen historia -kirjan jälkeen.

Iltalehti ja Aamulehti uutisoivat torstaina, että Virtanen poistui pääministerin virka-asunnolta Kesärannasta auton peräkontissa mediahuomiota välttääkseen.

Sipilän poliittinen erityisavustaja Riina Nevamäki kiisti Iltalehdelle keskiviikkona, että Virtanen olisi poistunut Kesärannasta auton peräkontissa, ja ilmoitti pitävänsä väitettä " aivan uskomattomana " . Nevamäen lausunto vaikuttaa erikoiselta ottaen huomioon, että Iltalehden ja Aamulehden lähteiden lisäksi Tiina Elovaara (sin) on vahvistanut asian.

Aihe nousi keskusteluun tuoreeltaan jo eduskunnassa kesäkuun 19. päivä.

Tuolloin Sipilä muistutti, että ”opposition pääargumentti näyttää olevan se”, että perussuomalaisten hajoamisesta olisi tehty käsikirjoitus jo ennen kesäkuista perussuomalaisten puoluekokousviikonloppua.

- Voin vakuuttaa, että näin ei ole. - - Olisihan se ennenkuulumatonta miettiä puolueen puoluekokouksen mahdollisia lopputuloksia ja tehdä siihen suunnitelma etukäteen, Sipilä korosti tuolloin.

Juttua muokattu kello 15.04: Korjattu virheellinen muotoilu jutun lopusta. Sipilä mainitsi oppositiota koskevat kommenttinsa jo eduskunnassa kesäkuussa eikä HS:n haastattelussa.